Olaf Tufte: – OL-arenaen lukter dårlig
Den dobbelte OL-vinneren satser alt på gjøre sitt sjette OL i Brasil til sommeren. Han har siden mandag kjent på stemningen ved Copa Cabana sammen med Kjetil Borch, Are Strandli, Kristoffer Brun, pararoeren Birgit Skarstein og trener Johan Flodin. – Rio er en sinnssyk by. Den har alt. Vi ser bare litt av den. Det er veldig annerledes enn Norge, slår Olaf Tufte fast. Skrekkbildene fra nærområdet til rostadion verserte i internasjonal presse sist vår. Det er satt i gang en omfattende opprenskning i sjøen der død fisk og søppel fløt fritt 15 måneder før OL, ifølge nyhetsbyrået AP. – Den lukter dårlig, men vi så kun levende fisk, sier Tufte som har gjennomført treninger på OL-arenaen.Arenaen kan også være utsatt for vind og bølger. – Lagoa kan være bra, men kan også by på veldig utfordrende forhold. Så det er bare å krysse fingrene, sier Olaf Tufte. Han har som vanlig en del jern i ilden. Fredag var han opptatt med TV-opptak i Rio. Ifølge Horten-avisen Gjengangeren skal Tufte bli en åtte episoders reality på TV Norge før OL. Olaf Tufte har gjort sin beste sesong siden OL-gullet i 2008 med bronse i EM og 4. plass under VM i Frankrike. VM-plasseringen sikret Norge en singelscullerplass i Rio. Men det er ikke bombesikkert Olaf Tufte sitter i den. Under samlingen i Rio har han rodd dobbeltsculler med Kjetil Borch. Under NM i Stavanger vant duoen et soleklart NM-gull sammen etter Tufte dagen før hadde vunnet NM-gull i singelsculler etter å ha vunnet prestisjeduellen med Borch. – Vi trente litt mot NM. Det gikk OK. Her nede var det enklest å stille inn en dobbeltsculler ut fra det utstyret vi fikk. Det gikk bra, sier Tufte etter øktene med Borch. Sistnevnte ble i 2013 verdensmester sammen med Nils Jakob Hoff, men har vært en fiasko etterpå. I årets VM klarte duoen ikke å kvalifisere Norge for OL. Og Tufte må eventuelt ut i en ny OL-kvalik – i Sveits i mai – for å få ro dobbeltsculler i Rio. Alt kommer an på hvor landslagssjef Johan Flodin tror medaljesjansene er størst i tillegg til de soleklare medaljekandidatene i lettvekt dobbeltsculler, Strandli og Brun.– Det blir en tøff avgjørelse, men jeg kunne ikke hatt denne jobben om jeg ikke var klar for ta den, har Flodin tidligere sagt til VG. Nils Jakob Hoff er ikke med til Brasil. – Jeg har avlyst alle ferier og har begynt å trene igjen. De andre er i Rio nå for å se på anlegget, vannet og byen, men jeg hadde bare blitt forbannet av å være der. Jeg tenker at det ikke er noen vits i å reise i år, om jeg ikke får reise neste år, sier 30-åringen til Bergens Tidende. Han hadde ikke klaff med årets høydeopphold der han også hadde med kjæresten Therese Johaug. Hoff har bestemt seg for å droppe treningssamlingen i høyden fremover. Olaf Tufte fortsetter. Han har i en årrekke hatt god uttelling på å lade opp til mesterskap på langt større høyder enn Rios berømte Sukkertopp (396 m.o.h.).
Olaf Tufte (39) sjekket i forrige uke ut både Rio de Janeiro og den utskjelte Lagoa-sjøen, som blir rostadion i neste års OL. Arenaen lukter vondt.